
Comisia pentru muncă şi protecţie socială 



Nr.27/180/24 aprilie 2003
RAPORT

asupra propunerii legislative pentru modificarea şi completarea Legii nr.53/2003 privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003 privind Codul Muncii, trimisă cu adresa nr.149 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea cazurilor prevăzute la art.81 din Legea nr.53/2003 - Codul Muncii, cu situaţiile în care se modifică temporar profilul de activitate a angajatorului şi, respectiv în care este necesară angajarea temporară a unui specialist de care nu dispune angajatorul.
Comisia propune Plenului respingerea propunerii legislative întrucât potrivit prevederilor art.80 din Legea nr.53/2003 – Codul Muncii, încheierea contractului individual de muncă pe durată determinată reprezintă o situaţie de excepţie de la regula generală potrivit căreia acesta se încheie pe durată nedeterminată.

Propunerea de încheierea a unui contract individual de muncă pe durată determinată în cazul “modificării temporare a profilului de activitate” nu poate fi reţinută deoarece potrivit dispoziţiilor Legii privind societăţile comerciale nr.31/1990, obiectul de activitate al societăţii trebuie precizat în chiar actul constitutiv al acesteia.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 aprilie 2003, Comisia propune respingerea acesteia cu 11 voturi pentru şi 3 voturi împotrivă.

